Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 94/05)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Vinsobres«

Referencenummer: PDO-FR-A0690-AM02

Meddelelsesdato: 8. januar 2020

BESKRIVELSE AF OG BEGRUNDELSE FOR DEN GODKENDTE ÆNDRING

1. Afgrænset parcelområde

I produktspecifikationens afsnit IV, nr. 2, om de områder, hvori de forskellige etaper udføres, tilføjes datoen den 19. juni 2019. Formålet med denne ændring er at indføje tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde er det muligt at udpege de parceller, der egner sig til produktion af vin med den pågældende kontrollerede betegnelse.

Enhedsdokumentet berøres ikke af denne ændring.

2. Vinstokbestand

Reglerne om andelen af røde druesorter på bedriften finder ikke anvendelse på drueproducenter, som ikke anvender deres produktion til vinfremstilling, og som dyrker et samlet areal på under 1,5 ha inden for det afgrænsede parcelområde med den kontrollerede oprindelsesbetegnelse »Vinsobres«.

Enhedsdokumentet berøres ikke af denne ændring af produktspecifikationen.

3. Vanding

Vanding er tilladt i henhold til bestemmelsen i artikel D. 645-5 i den franske lov om landbrug og havfiskeri (»Code rural et de la pêche maritime«). Dette punkt er fastsat i produktspecifikationens afsnit VI om dyrkningen af vinmarkerne.

Forbuddet mod at anvende faste vandingsanlæg placeret inde i parcellerne ophæves.

Når vanding er tilladt, er den maksimale gennemsnitlige belastning på parcellen i de vandede parceller fastsat til 5 000 kg/ha i stedet for 7 000 kg/ha, for at vinudbyttet ikke bliver forøget.

Enhedsdokumentet berøres ikke af disse ændringer af produktspecifikationen.

4. Nye vinstokke i produktion

Datoen for de nye vinstokkes indlemmelse i produktionen fremskyndes til det 3. år efter planteåret i stedet for det 7. år (2. år i stedet for 6. år for podede vinstokke) for at tillade nye beplantninger og en hurtigere fornyelse af vinmarkerne.

Enhedsdokumentet berøres ikke af denne ændring af produktspecifikationen.

5. Tilknytning til det geografiske område

Tilknytningen til det geografiske område er blevet suppleret med angivelsen af den obligatoriske lagringsperiode for vinen. Følgende sætning er blevet tilføjet afsnittet om årsagssammenhæng: »Disse koncentrerede vines egenskaber forstærkes og stabiliseres ved en lagring, der som minimum varer indtil den 15. marts i året efter høståret.«

Enhedsdokumentet er blevet suppleret for at præcisere dette punkt i afsnittet »Tilknytning til det geografiske område«.

6. Dato for cirkulation af vin

Startdatoen den 1. december i høståret for cirkulation af vin mellem godkendte oplagshavere eller handlende, jf. produktspecifikationens afsnit IX om fremstilling, forarbejdning, lagring, emballering og opbevaring af vinene, slettes.

Ophævelsen af denne begrænsning muliggør cirkulation af vin mellem forskellige kategorier af erhvervsdrivende i det geografiske område og området i umiddelbar nærhed, inden de bringes i omsætning.

Enhedsdokumentet berøres ikke af denne ændring af produktspecifikationen.

ENHEDSDOKUMENT

1. Betegnelse

Vinsobres

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Den beskyttede oprindelsesbetegnelse »Vinsobres« er forbeholdt stille rødvine. Vinene fremstilles hovedsagelig af druesorterne grenache N, mourvèdre N og syrah N.

De er koncentrerede og har en god duftintensitet. Vinene har en markant næse med frugtige noter (frisk frugt), når de er unge, som udvikler sig i retning af duftnuancer af frugtmarmelade, brændevin, krydderier (peber) og krydderstoffer.

Smagen er særlig velafbalanceret. Vinene er strukturerede og fyldige med silkebløde og elegante tanniner. De frugtagtige aromaer er holdbare og intense. Disse koncentrerede vines egenskaber forstærkes og stabiliseres ved en lagring, der som minimum varer indtil den 15. marts i året efter høståret. Lagringen tilfører vaniljeagtige, ristede og røgede noter.

Disse vine har en stærk rød farve og en rig og kompleks bouquet. De er velafbalancerede, harmoniske og kan gemmes.

Vinene har følgende analytiske kendetegn:

— et æblesyreindhold på ≤ 0,4 g/l, en ændret farveintensitet på > 8, et polyfenoltal på > 52

— et indhold af gæringsdygtigt sukker på ≤ 3 g/l for vine med et naturligt alkoholindhold på ≤ 14 %

— et indhold af gæringsdygtigt sukker på ≤ 4 g/l for vine med et naturligt alkoholindhold på > 14 %

De øvrige analytiske kendetegn svarer til det, der er fastsat i EU-reglerne.

Generelle analytiske kendetegn Totalt alkoholindhold, maksimum (i % vol.) 14,5 Virkeligt alkoholindhold, minimum (i % vol.) 12,5 Totalt syreindhold, minimum Indhold af flygtig syre, maksimum (i milliækvivalenter pr. liter) 14,28 Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Specifik ønologisk fremgangsmåde

— Enhver varmebehandling af vinhøsten på over 40 °C er ikke tilladt.

— Anvendelsen af træflis er ikke tilladt.

Foruden ovennævnte bestemmelser skal vinen, hvad angår ønologisk fremgangsmåde, opfylde de krav, der er fastsat i EU-lovgivningen og i den franske lov om landbrug og fiskeri (»Code rural et de la pêche maritime«).

Dyrkningspraksis

Afstand mellem vinstokkene

— Afstanden mellem rækkerne må ikke overstige 2,50 m.

— Arealet for hver enkelt vinstok må ikke overstige 2,50 m2. Dette areal beregnes ved at gange afstanden mellem rækkerne med afstanden mellem vinstokkene i samme række.

— Afstanden mellem vinstokkene i samme række er mindst 0,80 m og højst 1,20 m.

Beskæringsregler

— Vinstokkene beskæres kort (gobelet-beskæring eller Royat-beskæring) med højst 6 grene.

— Hver gren har højst 2 skud.

— Perioden for Royat-beskæringen af alle de druesorter, der dyrkes på denne måde, begrænses til 2 år. I denne periode er Guyot-beskæring tilladt, enten med enkelt Guyot-beskæring med højst 8 skud på den lange gren og 1-2 grene med hver højst 2 skud eller dobbelt Guyot-beskæring med højst 6 skud på hver lang gren og 1-2 grene med højst 2 skud.

Der kan gives tilladelse til vanding.

b. Maksimale udbytter

42 hektoliter pr. hektar.

6. Afgrænset geografisk område

Druehøsten, fremstillingen, forarbejdningen og lagringen af vinen finder sted i kommunen Vinsobres i departementet Drôme.

7. Primære druesorter

Grenache N

Syrah N – Shiraz

Mourvèdre N – Monastrell

8. Tilknytning til det geografiske område

Det geografiske område for den kontrollerede oprindelsesbetegnelse »Vinsobres« er beliggende i departementet Drôme midt i Miocæn-sedimentområdet i Valréas og flodaflejringsområdet fra Aygues, som er en bjergbæk, der løber mod Middelhavet, og som i flere millioner år har ført groft detritisk materiale med sig fra Alperne.

Herved er opstået et bakket terræn med en højde på over 500 meter over havet, som vender nordøst/sydvest, og ved hvis fod plateauer eller skråninger med moderat hældning mod syd breder sig.

Det lokale klima, som er et middelhavsklima, skiller sig ud ved sine to regnsæsoner, den første i efteråret og den anden i marts-maj, og ved to tørre perioder, henholdsvis januar-februar og især juli. Den årlige gennemsnitstemperatur er 12,7 °C. Mistralen (nordenvind) indtager en fremtrædende plads i miljøet i dette område. Denne vind er ganske vist udtørrende, men den begrænser naturligt udviklingen af svampesygdomme. Det tørre klima om sommeren er også gunstigt for en god modning af druerne. Mistralens udtørrende virkning bidrager ligeledes til koncentrationen af de forskellige bestanddele i druerne.

Jordbunden er generelt meget stenholdig med en rød til brun farve, som sammen med topografien giver jorden en afgørende varmeevne, som kan sikre planten en fordelagtig tidlig vækst.

Vandkredsløbet, der sikres af jordbundens art i tilknytning til klimaet, er gunstigt for regelmæssig fremstilling af rødvine med et kraftigt udtryk. Den gode balance mellem disse faktorer sikrer således planten en beskeden produktion med en koncentration af alle råvarens bestanddele (druens kvalitet).

De fremstillede vines ensartethed og fælles identitet vidner om typiske egenskaber, der knytter sig til dette »terroir«, som anerkendes som en kommunal kontrolleret oprindelsesbetegnelse. Denne betegnelse er resultatet af et særligt samspil mellem naturlige faktorer og den knowhow, der er udviklet gennem tiden blandt producenterne i kommunen Vinsobres.

Vinproducentens knowhow, der kommer til udtryk ved den nøje udvælgelse af parceller til druehøst og optimeringen af eksponeringen af vinstokkene, gør det muligt at begrænse virkningen af beliggenheden i højden.

Trods variationerne i klimaet gennem året gør de nævnte forhold det således muligt ved deres samspil at opnå en god modning af høsten og forarbejdning af kraftige og koncentrerede vine, der kan gemmes i mellemlang til lang tid. Disse koncentrerede vines egenskaber forstærkes og stabiliseres ved en lagring, der som minimum varer indtil den 15. marts i året efter høståret.

Den rette balance mellem alle disse faktorer giver en produktion af rødvine med en kraftig farve og en rig og kompleks bouquet, og som er velafbalancerede, harmoniske og kan gemmes.

9. Andre vigtige betingelser (emballering, mærkning og andre krav)

Mærkning med en mindre geografisk enhed

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Navnet på den mindste geografiske enhed kan fremgå af etiketten på vine med den kontrollerede oprindelsesbetegnelse, forudsat at:

— det drejer sig om en navngiven matrikelregistreret lokalitet

— navnet fremgår af høstanmeldelsen.

Mærkning med en større geografisk enhed

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

Mærkningen af de vine, der er omfattet af den beskyttede oprindelsesbetegnelse, kan angive den større geografiske enhed »Cru des Côtes du Rhône« eller »Vignobles de la Vallée du Rhône«.

Område i umiddelbar nærhed

Retsgrundlag:

National lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen, forarbejdningen og lagringen af vinen, omfatter følgende 36 kommuner i departementet Drôme og 48 kommuner i departementet Vaucluse:

— Departementet Drôme: Aubres, La Baume-de-Transit, Bouchet, Chamaret, Chantemerle-lès-Grignan, Châteauneuf-de-Bordette, Clansayes, Colonzelle, Condorcet, Donzère, La Garde-Adhémar, Les Granges-Gontardes, Grignan, Mérindol-les-Oliviers, Mirabel-aux-Baronnies, Mollans-sur-Ouvèze, Montaulieu, Montbrison-sur-Lez, Montségur-sur-Lauzon, Nyons, Le Pègue, Piégon, Les Pilles, Rochegude, Roche-Saint-Secret-Béconne, Rousset-les-Vignes, Saint-Maurice-sur-Eygues, Saint-Pantaléon-les-Vignes, Saint-Paul-Trois-Châteaux, Saint-Restitut, Solérieux, Suze-la-Rousse, Taulignan, Tulette, Valaurie og Venterol

— Departementet Vaucluse. Avignon, Beaumes-de-Venise, Bédarrides, Bollène, Buisson, Cairanne, Camaret-sur-Aigues, Caumont-sur-Durance, Châteauneuf-de-Gadagne, Châteauneuf-du-Pape, Courthézon, Faucon, Gigondas, Grillon, Jonquerettes, Jonquières, Lafare, Lagarde-Paréol, Mondragon, Morières-lès-Avignon, Mornas, Orange, Piolenc, Puyméras, Rasteau, Richerenches, Roaix, La Roque-Alric, Sablet, Sainte-Cécile-les-Vignes, Saint-Marcellin-lès-Vaison, Saint-Romain-en-Viennois, Saint-Roman-de-Malegarde, Saint-Saturnin-lès-Avignon, Sarrians, Séguret, Sérignan-du-Comtat, Sorgues, Suzette, Travaillan, Uchaux, Vacqueyras, Vaison-la-Romaine, Valréas, Vedène, Villedieu, Violès og Visan.

Link til produktspecifikationen

https://info.agriculture.gouv.fr/gedei/site/bo-agri/document_administratif-dddce4c8-b45c-443d-9853-598c16610d06

(1) EFT L 9 af 11.1.2019, s. 2.